René Christensen (DF), 2011-03-15:
Det er målet med »Grøn Vækst«, som Dansk Folkeparti er en del af, at sikre et vandmiljø af god kvalitet gennem en reduktion af udledningen af næringsstoffer og pesticider til vandmiljøet.
Og det står vi fast på.
Vi skal værne om vores natur, miljø og se udviklingen på lang sigt.
Det er derfor et afgørende element for Dansk Folkeparti, at der med aftalen sker en sikring af miljø og natur, men også at den går hånd i hånd med en moderne og bæredygtig landbrugsproduktion, som kan og skal være i konkurrence med resten af EU.
Samtidig er muligheden for anvendelse af flerårige energiafgrøder positiv og et værktøj til at nå reduktionen i udledningen af både drivhusgasser, kvælstof og pesticider.
Det er derfor, jeg er glad for, at muligheden for at etablere flerårige energiafgrøder nu er blevet smidiggjort, hvorfor det nu er muligt at få en undtagelse fra det generelle dyrkningsforbud i randzonerne.
Der etableres en mulighed for at dyrke flerårige energiafgrøder, når det sker i umiddelbar tilknytning til dyrkning eller beplantning af tilsvarende afgrøder på det bagvedliggende areal.
Dog skal det bagvedliggende areal mindst have samme bredde som randzonen.
Der kan også ske ekstensiv afgræsning i randzonerne, hvilket vi i Dansk Folkeparti er meget positive over for, da vi gerne ser, at dyrene kommer ud af staldene, hvilket jo snart er svært, da lovgivningen på andre områder strammer op på det her konstant.
Jeg og Dansk Folkeparti mener dog, at randzonerne skal kunne anvendes til andre miljøtiltag, der på samme tid vil gavne natur og miljø, og som samtidig sikrer afvandingen af de dyrkede arealer, hvilket mange af de såkaldte vandløb faktisk er blevet etableret for.
Som eksempel kan nævnes kunstige ådale, hvor de ånære arealer inddrages i forbedringen af natur- og vandmiljøkvaliteten.
På den måde opnås der en langt større profil i miniådalen.
Og det vil kun i reduceret omfang påvirke de bagvedliggende dyrkningsarealer, som ellers efter vores meget klare opfattelse ligeledes også skal kompenseres.
Det har jeg selvfølgelig en forventning om at vi skal arbejde med i forbindelse med udvalgsarbejdet.
Endvidere vil jeg gøre opmærksom på, hvordan aftalen om »Grøn Vækst« egentlig lyder: Erhvervet vil inden for rammen af landdistriktsprogrammet kunne opnå kompensation for lovkravet om sprøjte-, gødnings- og dyrkningsfri randzoner samt reducere eller ophøre med vandløbsvedligeholdelse.
Det er vi i Dansk Folkeparti meget enige i.
Det er taget ordret fra aftalen, og det vil vi selvfølgelig holde fast i.
Derfor ønsker vi selvfølgelig også at kende fremtiden i forhold til kompensationen, og det kommer faktisk ikke helt tydeligt frem i forhold til lovforslaget her, som det ligger.
Så det har vi også nogle spørgsmål til i forbindelse med udvalgsarbejdet.
Spørgsmålet er: Kan vi egentlig få et helt klart billede af, hvordan fremtiden ser ud?
Det vil vi have.
Omkring udpegningen af vandløb mener vi ligeledes, at der skal ses på de inddæmmede og afvandede arealer en gang til.
Vi har mange lavbundede arealer i Danmark, og de skal også have en mulighed for fortsat at køre.
Og man kan kigge eksempelvis på Lolland, der som marsken er et inddæmmet og afvandet område.
Jeg og Dansk Folkeparti ser meget frem til udvalgsarbejdet, som jeg håber vil blive meget positivt.